দিন যায়। একদিন একদেশ থেকে এলেন এক বুড়ো রাজা আর তার ছেলে যুবরাজ। দুজনকেই মহাযত্নে আপ্যায়ন করা হলো। খেতে দেয়া হলো সেই চৌষট্টি ব্যঞ্জন আর সোনার থালায় একটা  করে ভাজা রুই। বড়ো সুন্দর রান্না। রাজা বুড়ো হয়ে গ্যাছেন তাই একটু যেন লোভীও হয়ে পড়েছেন। ছেলের চাইতে নিজের হাত চলতে লাগলো জোরে। একটু পরে একপিঠ খেয়ে অন্যপিঠ খাবার জন্য যেই না মাছটাকে উল্টেছেন অমনি চারজন সাস্ত্রী এসে রাজাকে চ্যাংদোলা করে নিয়ে গেলো। রাজপুত্র অবাক ! হাতের গ্রাস তার হাতে। মুখের খাবার তার মুখে। পরিবেশনকারীদের শুধোলেন, তারা কোন উত্তর দিলো না। রাজপুত্র তখন এঁটো হাতেই উঠে পড়লেন, চললেন রাজসভার দিকে। মুখ ভার করে। মাথা নীচু করে রাজপুত্র চলেছেন দরবারের দিকে। হঠাৎ কানে এলা তার টুং টাং চুড়ির শব্দ - চোখ তুলে  তাকালেন, রাজকন্যা চলছেন অন্দর মহলে। মুখ তুলে চাইলেন। চার চোখের মিলন ঘটলো। রাজকন্যা চোখ নামিয়ে চলে গেলেন অন্তঃপুরে আর রাজপুত্র রাজদরবারে।